Document ID: 32002R0168

Κανονισμός (ΕΚ) αριθ. 168/2002 της Επιτροπής
της 30ής Ιανουαρίου 2002
για παρέκκλιση από τον κανονισμό (ΕΚ) αριθ. 1148/2001 όσον αφορά τα πιστοποιητικά καταλληλότητας και τα πιστοποιητικά βιομηχανικού προορισμού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση αγορών στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 911/2001 της Επιτροπής(2), και ιδίως το άρθρο 10,
Εκτιμώντας τα ακόλουθα:
(1) Ο κανονισμός (ΕΚ) αριθ. 1148/2001 της Επιτροπής, της 12ης Ιουνίου 2001, σχετικά με τους ελέγχους τήρησης των προδιαγραφών εμπορίας που εφαρμόζονται στον τομέα των νωπών οπωροκηπευτικών(3), όπως τροποποιήθηκε από τον κανονισμό (ΕΚ) αριθ. 2379/2001 της Επιτροπής(4), προβλέπει στα παραρτήματα Ι και II τα υποδείγματα του πιστοποιητικού καταλληλότητας ως προς τις κοινοτικές προδιαγραφές εμπορίας για τα νωπά οπωροκηπευτικά και του πιστοποιητικού βιομηχανικού προορισμού για τα νωπά οπωροκηπευτικά που αποτελούν αντικείμενο των κοινοτικών προδιαγραφών εμπορίας, σύμφωνα με τα οποία πρέπει να συνταχθούν τα πιστοποιητικά που αναφέρονται στα άρθρα 5, 6, 8 και 9 του κανονισμού (ΕΚ) αριθ. 1148/2001.
(2) Για πρακτικούς λόγους που συνδέονται με τη διαθεσιμότητα των νέων εντύπων, πρέπει να επιτραπεί για περιορισμένη διάρκεια, ως εναλλακτική λύση των διατάξεων του κανονισμού (ΕΚ) αριθ. 1148/2001, οι οργανισμοί ελέγχου των κρατών μελών να συνεχίσουν να συντάσσουν τα εν λόγω πιστοποιητικά σύμφωνα με τα υποδείγματα που εμφαίνονται στα παραρτήματα Ι και II του κανονισμού (ΕΟΚ) αριθ. 2251/92 της Επιτροπής, της 29ης Ιουλίου 1992, περί του ελέγχου της ποιότητας των νωπών οπωροκηπευτικών(5), όπως τροποποιήθηκε τελευταία από τον κανονισμό (ΕΚ) αριθ. 766/97(6).
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Έως τις 31 Δεκεμβρίου 2002, οι αρμόδιοι οργανισμοί ελέγχου μπορούν να συντάσσουν τα πιστοποιητικά καταλληλότητας που αναφέρονται στο άρθρο 5 παράγραφος 2, στο άρθρο 6 παράγραφος 2 και στο άρθρο 9 παράγραφος 2 του κανονισμού (ΕΚ) αριθ. 1148/2001, χρησιμοποιώντας το υπόδειγμα του παραρτήματος Ι του κανονισμού (ΕΟΚ) αριθ. 2251/92, και τα πιστοποιητικά βιομηχανικού προορισμού που αναφέρονται στο άρθρο 8 παράγραφος 2 του κανονισμού (ΕΚ) αριθ. 1148/2001, χρησιμοποιώντας το υπόδειγμα του παραρτήματος II του κανονισμού (ΕΟΚ) αριθ. 2251/92.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Ιανουαρίου 2002.

Labels: 7
0
3
17